קולקציית הסטודיו של H&M לעונת סתיו-חורף 2017-18 משמשת כקו הדגל של ענקית האופנה השבדית, שנותן את הטון ומהדהד לפריטי הקולקציה הראשית. האוסף המצומצם כולל פריטי פרימיום מלוטשים, וגם המחירים גבוהים יותר מהטווח הרגיל של הרשת.
העונה עוצבה הקולקציה בהשראת העיר ניו יורק, עם גוונים וחומרים החוגגים את הכרך הסואן ומייצרים תמהיל חורפי מרשים. קבוצת הצבעים מורכבת מכחול נייבי, אפור, שמנת, לבן ובורגונדי, ושומרת על אלגנטיות גם כשהם מגיעים בצורת הדפסים דמויי גרפיטי או בדוגמת משבצות רגועה.
בקולציה הושם דגש רב על פריטים מחויטים והפרטים המרכיבים אותם, כמו גימורים פרומים או תפרים בצבעים קונטרסטיים. מתוך הקבוצה המחויטת אהבנו במיוחד שמלה שחורה עם כיסים אשר נראית במיטבה עם חולצת גולף מתחתיה, מעילי צמר ומכנסיים רחבים המטאטאים את הרצפה. לצדם תמצאו בגדים בסגנון נשי מאוד, כמו חולצות גולף מעט שקופות, גופייה במראה מחוך ושמלת מיני מסאטן ללא שרוולים.
ניכר כי העונה בחרו מעצבי קולקציית הסטודיו במראה מאופק ומעודן, שלא מנסה להתבלט אלא משתלב בקלות בכל מלתחה. מלבד חצאית ויניל בצבע בורגונדי וז'קט כחול המורכב מצמר וניילון שקשה לפספס, הפריטים שומרים על פרקטיות מבורכת. בין אם מדובר באפודה שחורה, חצאית פליסה או סריג גולף אוברסייז – הקולקציה לא מנסה לייצר מהפכה, אלא להציע נגיעות אופנתיות מדויקות שהיו חסרות בארון, גם אם לא ידעתן זאת עד שהן הגיעו.
מחירים: חולצות, 399-159 שקל; שמלות וחצאיות, 399-349 שקל; מכנסיים, 599-349 שקל; נעליים, 899 שקל; ז'קטים ומעילים, 999-699 שקל; אקססוריז, 249-59.90 שקל.
קולקציית הסטודיו תושק במקביל לקולקציה הראשית ביום חמישי (14 בספטמבר) בחנות הדגל של H&M ב-TLV Fashion Mall בלבד.
מעצבת האופנה הגר אלמביק חוגגת השנה "בת מצווה" למותג אלמביקה. במהלך השנים היא חידדה את כתב היד שלה כמעצבת, כפי שניתן לראות גם בקולקציית סתיו-חורף הנוכחית שצולמה על הדוגמנית מורן נמני בפריז על ידי צלם האופנה מאיר כהן. תספורת הקארה החדשה של נמני עם הפוני השובב, הטעינה את הצילומים באווירה מעט אמנותית שהתאימה בדיוק לרוח הפריטים.
בקולקציה החדשה תמצאו מעיל קטיפתי בצבע בורדו אופנתי לצד מעיל פוך נפוח בירוק מטאלי עם שרוולי סריג, כמו גם מכנסיים מתרחבים שהפכו לסימן ההיכר של אלמביקה, ואינספור וריאציות לשמלת "סוכרייה" הפופולארית – שמלת מקסי עם שרוולים המכווצים באמרת כף היד וכיווצים באזור המותניים, שבכל פעם שעלתה על המסלול בתצוגה הקטנה, בין אם בהדפס בצבעי חרדל וחום, בשחור חלק או בהדפס פרחים קטנים, סחטה קריאות התפעלות מהנוכחים.
ושילובי צבעים, חוששת מעט לקחת סיכונים. למעט שינויי צבעים והדפסים, חטיבת השמלות והמעילים מזכירה את אלה שראינו במותג גם בעונות קודמות, כולל צורת ההגשה והשילובים – כמו שמלת שיפון רכה בהדפס פרחים שנלבשה עם מעיל מטאלי בסגנון אופנוענים. הקסם קורה כשהיא מתרחקת מאזורי הנוחות שלה, כמו בחליפת מכנסיים בצבע ירוק בהשראת שנות ה-70 או באוברולים בגזרה משוחררת הנופלת ברכות על הגוף, שיתאימו לדקיקות ולמלאות כאחד.
מחירים: חולצות, 698-398 שקל; שמלות, 1,100-798 שקל; אוברולים, 980-890 שקל; חצאיות, 498-698 שקל; מעילים, 980-498 שקל; מכנסיים, 598-498 שקל.
אחד האתגרים הגדולים ביותר בעולם האופנה הוא למצוא את הקול הייחודי שלך בין שלל המותגים – אחרי שהכול כבר נעשה, נתפר, נלבש, נפרם והורכב מחדש בקונסטלציה אחרת. רשת האופנה גולף התנסתה בשנים האחרונות בגרסאות שונות, ונראה שבקולקציית סתיו-חורף החדשה היא הגיעה להשלמה וחזרה לעצמה, לטוב ולרע. כפי שאומר המוטו המלווה את הקולקציה: Be Yourself.
העונה סולידיות היא שם המשחק בגולף, ולכן אל תצפו להפתעות מרעישות. הפרקטיות משחקת תפקיד חשוב, בלי הרבה רעש וצלצולים או טרנדים מופרכים, וכך מצאנו לא מעט פריטים שהיינו שמחים להכניס לארון הבגדים שלנו: שמלת תחרה בגוון ורוד עתיק ונעים, סריג אוברסייז לבן, חולצה בהדפס משבצות, שמלת ג'ינס ופריטים עם גרסאות מעודנות לדוגמה מנומרת.
עם זאת, וגם אם ליקטנו כמה פריטים מוצלחים, אי אפשר להגיד שמדובר בקולקציה מסעירה ומרגשת. אומנם אנחנו לא מעוניינים בפריטים פרובוקטיביים, נועזים או טרנדיים מדי, אבל כן דרוש ערך מוסף כלשהו שיגרה את החושים ויבדיל את הבגדים החדשים מפריטים שכבר ראינו בקולקציות קודמות. אופנה צריכה לרגש, גם אם היא שקטה וסולידית, ובאספקט הזה יש לגולף עוד עבודה.
מחירים: שמלות, 399.90-129.90 שקל; גופיות, 139.90-39.90 שקל; חולצות, 219.90-59.90 שקל; סוודרים וסריגים, 299.90-99.90 שקל; חצאיות, 399.90-129.90 שקל; מכנסיים, 279.90-129.90 שקל; מכנסי ג'ינס, 279.90-149.90 שקל; ז'קטים, 990-299.90 שקל; מעילים, 499.90-259.90 שקל; תיקים, 229.90-99.90 שקל; נעליים, 299.90-99.90 שקל.
להשיג ברשת גולף.
מה קנינו בגולף?
קולקציית החורף של המעצבת רימה רומנו הצליחה להפתיע אותנו. בשונה מעונות קודמות, הפעם החליטה רומנו להתרחק מהשחור האהוב עליה כל כך, ולהוסיף צבעים עמוקים כמו אדום, ירוק בקבוק, טורקיז וחמרה. בקולקציה כ-30 פריטים, רובם מחויטים כשלצדם שמלות ערב ומעט פריטי קז'ואל מוצלחים כמו סווטשירט עם הדפס של לוגו במראה מרוח ובשילוב כריות כתפיים המוסיפות נגיעה פיסולית, או סוודרים גדולים בטכניקות סריגה שפותחו במיוחד עבור המותג במוסקבה. רומנו לא מחזיקה במלאי של פריטים, אלא מציגה סאמפל אחד מכל דגם המאפשר לה לייצר לכל לקוחה את הפריט שבו היא מעוניינת באופן אישי. המחירים, כצפוי, בהתאם ומתחילים ב-600 שקל לטי שירט.
הסגנון המינימליסטי שעליו חתומה המעצבת ניכר גם בקולקציה הנוכחית, למשל בשמלות הערב שזוכות לטיפול עדין – בין אם מדובר בשמלת משי א-סימטרית בגוון חמרה או שחור עם בטנה ופרח עור תלת ממדי, או בשמלת פליסה מהפנטת בצבע טורקיז. רומנו יצרה משחקים שונים בסיומות ובאורכים, כמו וסט עם כריות כתפיים פרומות המספקות הצצה לצדו הפנימי.
לצד המראה ה"הרוס" במכוון, הפריטים השונים, בין אם מדובר בסוודר עבה, טי שירט פשוטה או ז'קט המונח היטב – קשה להתעלם מרמת הגימור הגבוהה ומהתפירה העילית, שללא ספק מצביעות על קפיצת מדרגה. ניכר כי רומנו מתפתחת ומצדיקה את הבאז שמלווה אותה מאז תחילת דרכה באופנה, ומגישה העונה קולקציה מוקפדת ומרשימה שיכולה לייצר מלתחת חורף שלמה – אם רק היינו יכולים להרשות לעצמנו את המחיר.
מחירים: חולצות טי, 600 שקל; חולצות מכופתרות, 1,500-1,300 שקל; שמלות ערב, 4,200-2,800 שקל; מעילים, 6,000-4,000 שקל; מכנסיים, 1,200 שקל; חצאיות, 1,300 שקל.
להשיג בחנות הקונספט edition, שלוש 27, תל אביב, בתיאום מראש בטל' 052-3839526.